Om bare 14 dage står bokseren overfor sin hidtil hårdeste og vigtigste kamp nogensinde, men det afholder ikke nordjyden fra at fokusere på sine andre interesser. - I min sport fylder egoisme en stor del. Omkring mig er der en masse mennesker, som hele tiden hører til, hvordan jeg har det, og som vil hjælpe mig til at optimere min boksning. Derfor synes jeg, det er vigtigt at give noget igen, fortæller Torben Keller. Når den 27-årige nordjyde ikke er i ringen, bruger han stort set al sin vågne tid på at give en hånd til sine medmennesker. Hver uge blogger han - blandt andet om at finde sin vej i livet - og så står han for programmet Training for Warriors hvor han gennem træning hjælper mennesker til at indfri deres mål. - Jeg ved med min karriere, hvad det betyder at arbejde hårdt. Og gør man det, er der en stor mulighed for at nå sine mål, og det vil jeg gerne give videre til andre, siger Torben Keller. Torben Keller bokser den 13. september mod den ubesejrede tysker Arman Torosyan i København.

Referat:
Selv om karrieren er det vigtigste for 27-årige Torben Keller, så insisterer han på at få tid til at hjælpe andre.